Á fundi sjö stærstu iðnríkja heims á morgun verður þrýst á Joe Biden, forseta Bandaríkjanna, að hlutast til um að frestur til að flytja fólk frá Afganistan verði framlengdur. Stefnt hefur verið að því að herlið NATO verði farið úr landinu fyrir lok þessa mánaðar. Talsmaður Talibana segir frestinn ekki verða framlengdan.
Frá því Talibanar marseruðu inn í Kabúl er talið að um 30 þúsund manns hafi verið flutt með herflugvélum frá Afganistan. Nú er aðeins rúm vika þar til Bandaríkjamenn hverfa á brott. Talsmaður Talibana, dr. Suhail Shaheen, sagði í samtali við fréttamann SKY að ekki kæmi til greina að framlengja frestinn til að koma fleira fólki úr landi. Hann segir að Bandaríkjamenn verði að vera farnir úr landi 31. ágúst. Bretar hafa komið rúmlega fimm þúsund og sjö hundruð manns frá Kabúl á þeim 10 dögum sem liðnir eru frá valdatöku Talibana, í þeim hópi eru 3.100 Afganar. Varnarmálaráðherrann, Ben Wallace, segir að Bretar yfirgefi Kabúl á sama tíma og Bandaríkjamenn.
Á næsta sólarhring er reiknað með því að 33 C-17 herflutningavélar fari frá flugvellinum í Kabúl, hver þeirra getur tekið um 400 farþega.
Einn Afgani var drepinn og þrír særðir í skotbardaga á Kabúl-flugvelli í morgun í átökum afganskra varða og óþekktra árásarmanna.
Talibanar eru sagðir elta uppi blaða- og fréttamenn sem hafa unnið fyrir vestræna fjölmiðla. Þýskir blaðamenn hafa sent Angelu Merkel ákall um hjálp líkt og danska blaðamannasambandið. Formaðurinn Tine Johansen segir að Danir þurfi að axla ábyrgð og bjarga þeim Afgönum "sem hafa verið augu okkar og eyru" í landinu í mörg ár. Þetta fólk hefur lagt mikið á sig og við getum ekki yfirgefið það núna, er haft eftir Johansen í danska útvarpinu. Talið er að um 20 Afganar hafi unnið fyrir danska fjölmiðla og dönsku blaðamannasamtökin vilja að þeir ásamt fjölskyldum verði komið úr landi. Danskir stjórnmálamenn taka undir með blaðamannasambandinu. Eva Flyvholm talsmaður Einingarlistans í utanríkismálum vill að dönsk stjórnvöld styði þá blaðamenn sem kjósa að verða eftir í Afganistan og vinna þar á laun.